CELEX: 32020D0984
Language: bg
Date: 2020-07-07 00:00:00
Title: Решение (ЕС) 2020/984 на Съвета от 7 юли 2020 година за сключване на Протокола за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.)

10.7.2020   
               
               
                  BG
               
               
                  Официален вестник на Европейския съюз
               
               
                  L 222/4
               
            
         РЕШЕНИЕ (ЕС) 2020/984 НА СЪВЕТА
         от 7 юли 2020 година
         за сключване на Протокола за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.)
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 43 във връзка с член 218, параграф 6, втора алинея, буква а), подточка v) и член 218, параграф 7 от него,
         като взе предвид предложението на Европейската комисия,
         като взе предвид одобрението на Европейския парламент (1),
         като има предвид, че:
         
                     (1)
                  
                  
                     На 17 март 2008 г. Съветът прие Регламент (ЕО) № 241/2008 (2) за сключване на Споразумението за партньорство в областта на рибарството между Европейската общност и Република Гвинея Бисау (3) (наричано по-долу „споразумението“). Споразумението, което влезе в сила на 15 април 2008 г., бе подновено с мълчаливо съгласие и все още е в сила.
                  
               
                     (2)
                  
                  
                     В резултат на препоръката на Комисията Съветът реши на 28 февруари 2017 г. да разреши започването на преговори с Република Гвинея Бисау за сключване на нов протокол за прилагане на споразумението.
                  
               
                     (3)
                  
                  
                     Срокът на действие на предходния протокол към споразумението изтече на 23 ноември 2017 г.
                  
               
                     (4)
                  
                  
                     Комисията проведе преговори от името на Съюза за нов протокол за прилагане на споразумението. В резултат на тези преговори новият протокол беше парафиран на 15 ноември 2018 г.
                  
               
                     (5)
                  
                  
                     Съгласно Решение (ЕС) 2019/1088 на Съвета (4) Протоколът за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.) (наричан по-долу „протоколът“) беше подписан на 15 юни 2019 г.
                  
               
                     (6)
                  
                  
                     Протоколът се прилага временно от датата на подписването му.
                  
               
                     (7)
                  
                  
                     Целта на протокола е да се даде възможност на Съюза и Република Гвинея Бисау да си сътрудничат по-тясно при насърчаването на политика на устойчиво рибарство и отговорното използване на рибните ресурси във водите на Гвинея Бисау, както и да се подкрепят усилията на тази държава за развитие на синя икономика.
                  
               
                     (8)
                  
                  
                     Протоколът следва да бъде одобрен.
                  
               
                     (9)
                  
                  
                     По силата на член 10 от споразумението се създава съвместен комитет, който отговаря за контрола по прилагането на споразумението. Освен това съгласно посочения член и член 5, член 6, параграф 4, член 7, параграф 4 и член 8, параграфи 2 и 4 от протокола съвместният комитет може да приема някои изменения на протокола. За да се улесни одобряването на такива изменения, на Комисията следва да бъде оправомощена, при спазване на определени материални и процесуални условия, да ги одобрява от името на Съюза по опростена процедура.
                  
               
                     (10)
                  
                  
                     Позицията на ЕС по измененията на протокола следва да се определя от Комитета на постоянните представители на правителствата на държавите членки. Предложените изменения ще бъдат приемани, освен в случай че блокиращо малцинство на държавите членки в съответствие с член 16, параграф 4 от Договора за Европейския съюз възрази в Комитета на постоянните представители на правителствата на държавите членки.
                  
               
                     (11)
                  
                  
                     Позицията, която трябва да се заеме от Съюза в рамките на съвместния комитет по други въпроси, следва да се определя в съответствие с Договорите и установената практика,
                  
               ПРИЕ НАСТОЯЩОТО РЕШЕНИЕ:
         
            Член 1
            Протоколът за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.) се одобрява от името на Съюза (5).
         
         
            Член 2
            Председателят на Съвета извършва нотификацията, предвидена в член 17 от протокола, от името на Съюза.
         
         
            Член 3
            В съответствие с процедурата, посочена в приложението към настоящото решение, Комисията е оправомощена да одобрява от името на Съюза измененията на протокола, които се приемат от съвместния комитет, създаден по силата на член 10 от споразумението.
         
         
            Член 4
            Настоящото решение влиза в сила в деня на приемането му.
         
         
            Съставено в Брюксел на 7 юли 2020 година.
            
               
                  За Съвета
               
               
                  Председател
               
               M. ROTH
            
         
         
            (1)  Одобрение от 17 юни 2020 г. (все още непубликувано в Официален вестник).
         
            (2)  Регламент (ЕО) № 241/2008 на Съвета от 17 март 2008 г. за сключване на Споразумението за партньорство в областта на рибарството между Европейската общност и Република Гвинея Бисау (ОВ L 75, 18.3.2008 г., стр. 49).
         
            (3)  ОВ L 342, 27.12.2007 г., стр. 5.
         
            (4)  Решение (ЕС) 2019/1088 на Съвета от 6 юни 2019 г. относно подписването от името на Европейския съюз и временното прилагане на Протокола за прилагане на Споразумението за партньорство в областта на рибарството между Европейската общност и Република Гвинея Бисау (2019—2024 г.) (ОВ L 173, 27.6.2019 г., стр. 1).
         
            (5)  Текстът на Протокола е публикуван в ОВ L 173, 27.6.2019 г. заедно с решението за подписването му.
      
      
         
            ПРИЛОЖЕНИЕ
            Процедура за одобряване на измененията на протокола, които се приемат от съвместния комитет
            Когато от съвместния комитет се иска да приеме изменения на протокола в съответствие с член 5, член 6, параграф 4, член 7, параграф 4 и член 8, параграфи 2 и 4 от протокола, Комисията е оправомощена да одобрява предлаганите изменения от името на Съюза при следните условия:
            
                        1)
                     
                     
                        Комисията гарантира, че одобрението от името на Съюза:
                        
                                    а)
                                 
                                 
                                    съответства на целите, които той си е поставил в рамките на общата политика в областта на рибарството;
                                 
                              
                                    б)
                                 
                                 
                                    е съобразено със съответните правила, приети от регионалните организации за управление на рибарството, и отчита съвместното управление от страна на крайбрежните държави;
                                 
                              
                                    в)
                                 
                                 
                                    взема предвид най-актуалната статистическа, биологична и друга значима информация, която е изпратена на Комисията.
                                 
                              
                  
                        2)
                     
                     
                        Преди Комисията да одобри предложените изменения от името на Съюза, тя ги представя на Съвета достатъчно време преди съответното заседание на съвместния комитет.
                     
                  
                        3)
                     
                     
                        Съответствието на предложените изменения с критериите, определени в точка 1 от настоящото приложение, ще бъде оценено от Комитета на постоянните представители на правителствата на държавите членки.
                     
                  
                        4)
                     
                     
                        Освен ако определен брой държави членки, представляващи блокиращо малцинство на Съвета в съответствие с член 16, параграф 4 от Договора за Европейския съюз, възразят срещу предложените изменения, Комисията ги одобрява от името на Съюза. При наличие на такова блокиращо малцинство Комисията отхвърля предложените изменения от името на Съюза.
                     
                  
                        5)
                     
                     
                        Ако в хода на по-нататъшни срещи с Гвинея Бисау, включително на място, не е възможно да се постигне споразумение, въпросът отново се отнася до Съвета в съответствие с процедурата, предвидена в точки 2—4, така че позицията на Съюза да бъде съобразена с новите елементи.
                     
                  
                        6)
                     
                     
                        Комисията се приканва да предприеме своевременно необходимите мерки в отговор на решението на съвместния комитет, включително, по целесъобразност, публикуване на съответното решение в Официален вестник на Европейския съюз и представяне на евентуални предложения, необходими за изпълнение на това решение.
                     
                  
                        7)
                     
                     
                        По други въпроси, които не се отнасят до изменения на протокола в съответствие с член 5, член 6, параграф 4, член 7, параграф 4 и член 8, параграфи 2 и 4 от него, позицията, която трябва да се заеме от Съюза в съвместния комитет, се определя в съответствие с Договорите и установената практика.